glæder sig over offentliggørelsen af EU's nye strategiske rammer for sundhed og sikkerhed på arbejdspladsen for perioden 2021-2027, navnlig visionen for nul arbejdsrelaterede dødsfald, og over det planlagte statusopgørelse over sundhed og sikkerhed på arbejdspladsen i 2023 med henblik på at evaluere fremskridtene hen imod denne nul-vision; understreger behovet for en tæt og regelmæssig inddragelse af arbejdsmarkedets parter og interessenter i denne strategi; beklager imidlertid det begrænsede antal stoffer, der er omhandlet i strategien; tilskynder til konstante analyser af og forskning i nye stoffer, der mistænkes for at være kræftfremkaldende, mutagene og/eller reproduktionstoksiske, fastsættelse af grænseværdi for erhvervsmæssig eksponering (OEL) for de kemiske agenser, for hvilke sådanne endnu ikke findes, og regelmæssige revisioner, når dette bliver nødvendigt i lyset af de seneste videnskabelige data og den tekniske udvikling; glæder sig over spørgeundersøgelsen blandt arbejdstagere, der er udarbejdet af Det Europæiske Arbejdsmiljøagentur (EU-OSHA) om eksponering for kræftrisikofaktorer; understreger, at mere systematiske menneskelige bioovervågningsprogrammer under nøje iagttagelse af foranstaltningerne for databeskyttelse både i erhvervsmæssige og ikke-erhvervsmæssige sammenhænge kan være en af flere relevante kilder til information om generel eksponering for kemikalier og indvirkningen på sundheden; opfordrer derfor Kommissionen til hurtigst muligt at øge sit ambitionsniveau gennem ambitiøse og regelmæssige ajourføringer af direktiv 2004/37/EF om beskyttelse af arbejdstagerne mod risici for eksponering for kræftfremkaldende stoffer eller mutagener i arbejds medfør; opfordrer med henblik herpå Kommissionen til efter høring af Det Rådgivende Udvalg for Sundhed og Sikkerhed at forelægge en handlingsplan for opnåelse af OEL-værdier for mindst 25 yderligere stoffer, grupper af stoffer eller procesgenererede stoffer inden 2024; understreger i denne forbindelse, at det er nødvendigt, at Kommissionen øger kapaciteten til revision af OEL'er og tilføjelse af nye, herunder gennem personaleforøgelse i relevante enheder og myndigheder; minder i denne forbindelse om, at de igangværende forhandlinger om den fjerde revision af direktiv 2004/37/EF er en mulighed for i bilag 1 også at medtage arbejde, der indebærer eksponering for farlige lægemidler, der opfylder kriterierne for klassificering som kræftfremkaldende, mutagene og/eller reproduktionstoksiske i kategori 1A eller 1B i bilag I til forordning (EF) nr. 1272/2008, for at sikre de bedst mulige generelle og individuelle beskyttelsesforanstaltninger for arbejdstagere, der håndterer disse produkter; gentager sin opfordring til, at der indføres et nyt sammenhængende, gennemsigtigt og risikobaseret system for fastsættelse af eksponeringsgrænser, og at der tages større hensyn til arbejdstageres eksponering for en kombination af stoffer; glæder sig over Kommissionens tilsagn om at tilføje hormonforstyrrende stoffer som en kategori af særligt problematiske stoffer i henhold til forordning (EF) nr. 1907/2006 (REACH-forordningen) og klassificere dem i henhold til forordning (EF) nr. 1272/2008; understreger, at arbejdstagere også bør beskyttes mod eksponering for hormonforstyrrende stoffer; glæder sig over Kommissionens tilsagn om i 2022 at fremlægge et lovforslag om yderligere at reducere arbejdstagernes eksponering for asbest, der ifølge IARC er et dokumenteret kræftfremkaldende stof (gruppe 1), som fortsat er årsag til omkring halvdelen af alle arbejdsrelaterede kræftformer i Europa; gentager i denne forbindelse sine anmodninger i sin beslutning af 20. oktober 2021 om beskyttelse af arbejdstagere mod asbest ( 61 ) , navnlig sin opfordring til en EU-strategi for fjernelse af al asbest og sine forslag til en bedre evaluering af de risici, der er forbundet med ikke-erhvervsmæssig eksponering for asbest; anmoder medlemsstaterne om at lette procedurerne for anerkendelse af og erstatning for bevisligt arbejdsrelaterede kræfttilfælde og om at styrke arbejdstilsynsmyndighedernes tilsyn med arbejdsrelateret eksponering;